ET Euroopa Liidu Teataja L 93/30

KOMISJONI MÄÄRUS (EL) 2017/624,

30. märts 2017,

millega muudetakse Euroopa Parlamendi ja nõukogu määruse (EÜ) nr 396/2005 II ja V lisa seoses teatavates toodetes või nende pinnal esinevate bifenasaadi-, daminosiidi- ja tolüülfluaniidijääkide piirnormidega

(EMPs kohaldatav tekst)

EUROOPA KOMISJON,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 23. veebruari 2005. aasta määrust (EÜ) nr 396/2005 taimses ja loomses toidus ja söödas või nende pinnal esinevate pestitsiidide jääkide piirnormide ja nõukogu direktiivi 91/414/EMÜ muutmise kohta, (1) eriti selle artikli 14 lõike 1 punkti a ja artikli 18 lõike 1 punkti b,

ning arvestades järgmist:

(1) Bifenasaadijääkide piirnormid on sätestatud määruse (EÜ) nr 396/2005 II lisas. Daminosiidi- ja tolüülfluaniidijääkide piirnormid on sätestatud kõnealuse määruse V lisas.

(2) Bifenasaadijääkide kehtivate piirnormide kohta esitas Euroopa Toiduohutusamet (edaspidi „toiduohutusamet“) põhjendatud arvamuse (2) kooskõlas määruse (EÜ) nr 396/2005 artikli 12 lõikega 2 koostoimes kõnealuse määruse artikli 12 lõikega 1. Toiduohutusameti soovitused kehtivate piirnormide läbivaatamise kohta rakendati komisjoni määrusega (EL) nr 79/2014 (3).

(3) Daminosiidijääkide kehtivate piirnormide kohta esitas toiduohutusamet põhjendatud arvamuse (4) kooskõlas määruse (EÜ) nr 396/2005 artikli 12 lõikega 1. Toiduohutusameti soovitused kehtivate piirnormide läbivaatamise kohta rakendati komisjoni määrusega (EL) nr 87/2014 (5).

(4) Tolüülfluaniidijääkide kehtivate piirnormide kohta esitas toiduohutusamet põhjendatud arvamuse (6) kooskõlas määruse (EÜ) nr 396/2005 artikli 12 lõikega 1. Toiduohutusameti soovitused kehtivate piirnormide läbivaatamise kohta rakendati komisjoni määrusega (EL) 2015/552 (7).

(5) Toodete puhul, mille kohta ei antud liidu tasandil teada asjakohastest lubadest ega impordile kehtestatud jääkide piirnormidest ja mille puhul ei olnud kättesaadavad ka codex alimentarius'es kindlaks määratud jääkide piirnormid, leidis toiduohutusamet, et riskijuhtidel tuleb asjaolusid täiendavalt kaaluda. Võttes arvesse teaduse ja tehnika arengut ning kooskõlas määruse (EÜ) nr 396/2005 artikli 18 lõike 1 punktiga b kehtestati bifenasaadijääkide piirnormiks määrusega (EL) nr 79/2014 konkreetne määramispiir ning daminosiidi- ja tolüülfluaniidijääkide piirnormideks kehtestati määrustega (EL) nr 87/2014 ja (EL) 2015/552 vaikimisi väärtus.

(6) Komisjon pidas teatavate kõnealuste avastamispiiride kohandamise küsimuses nõu Euroopa Liidu referentlaboritega. Mitmest koostisosast koosnevate komplekssete jääkide määratlemise korral tuleb iga koostisosa analüüsida sellise avastamispiiriga, mis on tehniliselt teostatav ja võimalikult väike. Kui jääkide piirnormiks kehtestatakse avastamispiir, on kõnealune avastamispiir kõigi jäägi määratluses esinevate koostisosade avastamispiiride summa. Kuna bifenasaadi, daminosiidi ja tolüülfluaniidi puhul koosneb jäägi määratlus mitmest koostisosast, tegid laborid järelduse, et arvestades vajadust analüüsida kõiki jääkide määratluses esinevaid koostisosi tehniliselt teostataval tasemel, tuleks suurendada avastamispiirile (kõigi koostisosade avastamispiiride summa) kehtestatud jääkide piirnorme.

(7) Seepärast tuleks määrust (EÜ) nr 396/2005 vastavalt muuta.

(8) Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Määruse (EÜ) nr 396/2005 II ja V lisa muudetakse vastavalt käesoleva määruse lisale.

Artikkel 2

Käesolev määrus jõustub kahekümnendal päeval pärast selle avaldamist Euroopa Liidu Teatajas.

Käesolev määrus on tervikuna siduv ja vahetult kohaldatav kõikides liikmesriikides. Brüssel, 30. märts 2017 Komisjoni nimel president Jean-Claude JUNCKER

(1) ELT L 70, 16.3.2005, lk 1.

(2) Euroopa Toiduohutusamet, „Review of the existing maximum residue levels (MRLs) for bifenazate according to Article 12 of Regulation (EC) No 396/2005“ („Bifenasaadijääkide kehtivate piirnormide läbivaatamine kooskõlas määruse (EÜ) nr 396/2005 artikliga 12“). The EFSA Journal 2011; 9 (12):2484, [48 lk].

(3) Komisjoni 29. jaanuari 2014. aasta määrus (EL) nr 79/2014, millega muudetakse Euroopa Parlamendi ja nõukogu määruse (EÜ) nr 396/2005 II, III ja V lisa seoses bifenasaadi, kloroprofaami, esfenvaleraadi, fludioksoniili ja tiobenkarbi jääkide piirnormidega teatavates toodetes või nende pinnal (ELT L 27, 30.1.2014, lk 9).

(4) Euroopa Toiduohutusamet, „Review of the existing maximum residue levels (MRLs) for daminozide according to Article 12 of Regulation (EC) No 396/2005“ („Daminosiidijääkide kehtivate piirnormide läbivaatamine kooskõlas määruse (EÜ) nr 396/2005 artikliga 12“). The EFSA Journal 2012; 10 (4):2650, [16 lk].

(5) Komisjoni 31. jaanuari 2014. aasta määrus (EL) nr 87/2014, millega muudetakse Euroopa Parlamendi ja nõukogu määruse (EÜ) nr 396/2005 II, III ja V lisa seoses atseetamipriidi, butraliini, klorotolurooni, daminosiidi, isoproturooni, pikoksüstrobiini, pürimetaniili ja trineksapaki jääkide piirnormidega teatavates toodetes või nende pinnal (ELT L 35, 5.2.2014, lk 1).

(6) Euroopa Toiduohutusamet, „Review of the existing maximum residue levels (MRLs) for tolylfluanid according to Article 12 of Regulation (EC) No 396/2005“ („Tolüülfluaniidijääkide kehtivate piirnormide läbivaatamine kooskõlas määruse (EÜ) nr 396/2005 artikliga 12“). The EFSA Journal 2013; 11 (7):3300, [37 lk].

(7) Komisjoni 7. aprilli 2015. aasta määrus (EL) 2015/552, millega muudetakse Euroopa Parlamendi ja nõukogu määruse (EÜ) nr 396/2005 II, III ja V lisa seoses teatavates toodetes või nende pinnal esinevate 1,3-dikloropropeeni, bifenoksi, dimeteenamiid-P, proheksadiooni, tolüülfluaniidi ja trifluraliini jääkide piirnormidega (ELT L 92, 8.4.2015, lk 20).